Tepak dina dadine Banyuwangi kaping 250 tanggal 18 Desember 2021, ana 24 lukisan hang wis payu, totalan picise sampek telung miliyar. Hang wis payu kayata: Super Hidroponik (karya Dadah Subagja), Seniorita (karya Aris Sugiarta), Gandrung (karya Nanang Lugonto), sampek nang Red Cactus (karya Windu Pamor).
Taping ana siji lukisan ring pameran Artos Kembang Langit hang digelar sakat tanggal 12 Desember 2021 iku hang nggarai atinisun kesengsem. Dudu lukisan Pasar Bunga - Awiki, hang jare wis ana hang nuku 2,4 Milyar. Terang dudu iku merga iku picis gedhi. Isun kepincut ambi lukisan karya Haruman Huda. Salah siji lukisan hang nduweni judhul Ujung Desa. Lukisan iki wujude gedhi, hing adoh ambi ukuran Pasar Bunga Awiki, utawa Perahu Mozes Misdi (300 x 140 cm).
Lukisan Ujung Desa katon hing dideleh sak ruangan ring panggonan eksklusip ring tingkat siji. Dideleh rada adoh teka panggonane para pelukis-pelukis hebat senior kayata Mozes Misdi, S.Yadi K, Awiki, lan liyane. Pasar Bunga, Selendang Gandrung, Perahu lan Lorong Apel nyeja dipasang dadi pucuk positipe sembrani psikologis wong-wong hang nyambang Gedung Juang Banyuwangi. Panggonane uga dipajang hing parek-parekan ambi Bani Amora, Edy Sunaryo, Huang Fong lan liyane. Kabare Huda buru bain milu ring pameran Artos Kembang Langit, sak mareke pelukis senior S.Yadi K lan ketua penyelenggarane Imam Maskun ngabraki iyane kongkon milu.
Aran Haruman Huda, wis lumayan dikenal ring kalangan pelukis lan masarakat Banyuwangi. Adhike hang aran Suryantara Wijaya (SuryanTW) uga salah sijine pelukis hang nduwe bakat gedhi lan tau nggelar pameran tunggal ring Jakarta. Kadhung Huda seru dhemene ngelukis wit jajang lan ana kewan ring latar mburine, iki wis dadi cirine ring pilhan tema, beda ambi Aan (celukane Suryan) hang dhemen tema manuk merak, terate lan iwak koi. Taping karo-karone setemene dhemenane padha: landscape lan kewan. Huda tau serawung kenthel ambi Usman Munandar ring Ubud Bali. Ring dina mburian, sesrawungan iki hang nyeret iyane teka aliran aliran abstrak nyang naturalis.
Merga duwe hobi anyar ndadekaken Huda malah sing produktip, aju ditinggal. Huda nggelingsang lan mangkat balik maning nyang kekuwatan sak benere yaiku wit jajang. Sipat ngiyubi godhong jajang digawe hing kaya anjrahe, kaya iyane metu teka zona ayem hang wis dadi kebiyasahane. Ujung Desa, sentronge sunar dipilih dudu teka perspektip ngarep. Serngenge nyeja nyentrong teka mburi, teka sela-selane barongan jajang. Pilihan hang cerdhas, sudut pandang hang njelimet naming malah nduduhaken adheme suasana hang katon saya rumang.
Naming anane menthok (unggas) lan menda (rajakaya) werna putih hang ndadekaken anjrahe lukisane Huda kanggo njangkepi canvase malah ilang ring lukisan iki. Huda tetep nganggo unggas minangka obyek hang njangkepi naming dudu menthok utawa menda. Kayane Huda wis rada bosen, aju dijejelaken pitung keluwarga kewan Ardeidae hang tepak katon memengan ambi golet pangan ring uwangan hing adoh teka barongan. Delengentah banyu kali hang uga mili, Huda wanen nyacak nganggo werna biru. Kadhung ndeleng ubahe lan anatomi pitung unggas iku, isun ngira gok iku setemene Manuk Kuntul. Taping manuk kuntul yara arang-arang menganan nong panggonan ketutup gedigu? Kuntul dhemen ring panggonan tawang, kadhung ana hang ngancam hing patiya sara iyane kari miber ninggalaken panggonan iku. Huda nawakaken alternatip hang mbebasaken iyane teka bosene ring menthok lan menda taping nyurung nyang anu hang hing anjrah lan akeh misterine.
Lukisan iki ya nduduhaken sipat telung dimensi hang seru kuwate. Gambare seru njelimete, hang bisa nggarahi mata penikmat lukisane melebu ring dimensi wadhag terowongan naturalis hang sak temene. Delengentah detil godhonge, wit-witan hang sing kongruen. Ring tengah-tengahe ana ombyokan godhong lan carang garing hang apik seru rasane nggarahi wong hang ndeleng keri nak njuwut merga katon kaya tembluk nong ngarepan.
Ujung Desa mula durung dipasangi pita abang tandhane gok lukisan iku wis payu, taping dadi lukisan Kembange Langit hang sak temene. Pirangane kolektor hun rungu wis nyacak nawa taping durung ketemu regane hang pas. Isun yakin gok rekor paling dhuwur bisa dipecahaken ring Huda, kadhung bain aran Huda wis nduwe nilai jual. Huda memengan nganggo teknik hang didhemeni lan tambah mateng masiya wis suwi hing nduwe karya. Tunggonana bain nawi ana kejutan liyane sampek pungkase Artos Kembang Langit dina iki.
Redaktur menerima berbagai tulisan, kirimkan tulisan anda dengan mendaftar sebagai kontributor di sini. Mari ikut membangun basa Using dan Belambangan.